Թերևս մենք էլ ավելի պակաս գիտենք հիշողության մասին և մյուս կարողությունների ու հատկությունների վերաբերյալ, որ անվանում ենք միտք: Համենայնդեպս (և գուցե առանց ավելին իմանալու) անհեթեթ չէ պատկերացնել, որ մեր բոլոր գաղափարները այդ մտքի և նրա կարողությունների առումով ինչ-որ մի օր այնքան էլ հեռավոր չլինեն, նույնքան շիլաշփոթ, նույնքան փոխակերպված, որքան հիմա գոյություն ունեն մեր գաղափարները ֆիզիկական աշխարհի վերաբերյալ` համեմատած քառասուն տարի առաջվա հետ: Այն, ինչ դեռևս անվանում ենք խելք, հիշողություն, հայտնագործություն, հանճար, տաղանդ և այլն, թերևս թվալու են հասկացություններ ու կատեգորիաներ` կոպիտ, պարզունակ, հետամնաց, ինչպես կարող է թվալ այսօր նյութին վերաբերող գաղափարը, որ հակադրված է մտքին: Դուք, անկասկած, գիտեք, որ նյութը չքվել է արդեն քանի տարի է, հետն էլ շատ բանավեճեր: Սպիրիտուալիզմը, մատերիալիզմը ունեն լոկ պատմական իմաստ, բավական չարչրկված մի հակավարկածի պատմություն: